**ΝΕΟΕΛΛΗΝΙΚΗ ΓΛΩΣΣΑ Γ΄ ΛΥΚΕΙΟΥ**

**ΚΕΙΜΕΝΟ**

**Εμείς και οι αρχαίοι χώροι θέασης και ακρόασης**

 Οι χώροι θέασης και ακρόασης που δημιούργησε η ελληνική αρχαιότητα αποτελούν για πολλούς λόγους μιαν από τις πιο σημαντικές ομάδες μνημείων της πολιτισμικής μας κληρονομιάς.

 *Πρώτα απ’ όλα,* γιατί οι χώροι αυτοί, ως τόποι μαζικής συγκέντρωσης, για θρησκευτικούς, πολιτικούς ή ψυχαγωγικούς σκοπούς, εκφράζουν στην αρχιτεκτονική με τον προφανέστερο τρόπο τη δημοκρατική αντίληψη για τη ζωή και την έντονη αίσθηση κοινότητας που χαρακτήρισε τον αρχαίο βίο. Τα σχετικά αρχιτεκτονικά σχήματα εκείνης της δημιουργίας (θέατρα, βουλευτήρια κλπ.) εξακολουθούν μέχρι σήμερα να εξυπηρετούν ανάλογες δραστηριότητες.

 Ένας δεύτερος λόγος για την ιδιαίτερη σημασία αυτών των χώρων είναι ότι το θέαμα και ο λόγος που αναπτυσσόταν μέσα σ’ αυτούς, ιδιαίτερα το ψυχαγωγικό θέαμα, με την πραγματική έννοια της ψυχαγωγίας, της αγωγής της ανθρώπινης ψυχής, αποτελεί ένα από τα σημαντικότερα κοινωνικά πολιτισμικά αγαθά. Από τη γέννηση του δράματος στους χώρους λατρείας της αρχαίας Ελλάδας μέχρι και σήμερα ο λόγος και η δράση που **εκτυλίσσεται** μέσα σε θεατρικούς χώρους παράγουν πολιτισμό.

Και ένας τρίτος λόγος είναι ότι στο χώρο της Μεσογείου, και ιδιαίτερα στην Ελλάδα, σώζονται σε μεγάλο αριθμό οι χώροι στους οποίους ασκήθηκε από την εποχή της διαμόρφωσής της η θεατρική δημιουργία. Οι χώροι αυτοί, περισσότερο από όσο όλα τα άλλα **κατάλοιπα** του παρελθόντος, ασκούν στη σύγχρονη κοινωνία αλλά και τη σύγχρονη καλλιτεχνική δημιουργία, μιαν ιδιαίτερη πρόκληση επαφής του παρόντος με το παρελθόν, επειδή προσφέρονται κατ’ εξοχήν για χρησιμοποίησή τους με την ίδια λειτουργία για την οποία σχεδιάστηκαν. Αυτή η επαφή του παρόντος με το παρελθόν, όχι μόνο των ειδικών αλλά και του ευρύτερου κοινού, είναι μια βασική **επιδίωξη** της σύγχρονης αρχαιολογίας, η οποία βλέπει τη δικαίωσή της στη βίωση από την κοινωνία του ιστορικού περιεχομένου και του μηνύματος ζωής των μνημείων. Αλλά και από την άλλη πλευρά, η βίωση των μνημείων και η ένταξή τους στη ζωή εξελίσσεται από τάση σε απαίτηση της σύγχρονης κοινωνίας.

 Η επιδίωξη της συνάντησης της σύγχρονης δημιουργικότητας και των διαμορφωμένων από το δημιουργικό παρελθόν σχημάτων θεατρικών χώρων, που εξυπηρετεί την παραπάνω απαίτηση, θέτει, βέβαια, προβλήματα, αφού τα αρχαία θέατρα και οι άλλοι χώροι θέασης, όπως τα ωδεία, τα στάδια κλπ., είναι πλέον μνημεία, όλα με μικρότερες ή μεγαλύτερες φθορές και καταπονήσεις. Τα περισσότερα μάλιστα σώζονται αποσπασματικά, μέχρι σημείου αδυναμίας αναβίωσης και εξυπηρέτησης της κατά προορισμόν λειτουργίας τους

 Τα προβλήματα αυτά δεν πρέπει, βέβαια, με κανέναν τρόπο να οδηγούν σε αρνητική τοποθέτηση για τη σύγχρονη χρήση των κατάλληλων για τη δραστηριότητα αυτή μνημείων. Η επαφή του κοινού με τα μνημεία, και ιδιαίτερα στην περίπτωση αυτή η βίωση από το ευρύ κοινό σύγχρονων προβληματισμών και καλλιτεχνικών εκφράσεων μέσα από το ιστορικό περιβάλλον, είναι ο καλύτερος και αποτελεσματικότερος τρόπος **προσέγγισης** και οικείωσης της πολιτισμικής μας κληρονομιάς. Αλλά είναι, *παράλληλα*, και ο δραστικότερος τρόπος δημιουργίας στην ευρύτερη κοινωνία συνείδησης εκτίμησης και προστασίας των μνημείων μας.

 Η καταγραφή όλων των μνημείων αυτών –των πολύ ή λιγότερο γνωστών, των εντοπισμένων αλλά μη ερευνημένων, αλλά και εκείνων των οποίων γνωρίζουμε ακόμη την ύπαρξη μόνο από αρχαίες μαρτυρίες– με όλα τα δεδομένα τους, δηλαδή την ιστορία τους, τα χαρακτηριστικά τους, την κατάστασή τους και τις δυνατότητες χρήσης ή απλής ανάδειξής τους, θα προσφέρει ένα πολύ σημαντικό εργαλείο στη συστηματικότερη διαχείριση αυτού του πλούτου.

 Η όσμωση[[1]](#footnote-1) αρχαιολόγων, ανθρώπων του θεάτρου, παραγόντων της τοπικής αυτοδιοίκησης και άλλων διανοητών είναι βέβαιο ότι θα δημιουργήσει ένα πολύ καλό κλίμα για μια κοινή προσπάθεια ισορροπημένης και συνετής προσέγγισης του είδους αυτού των μνημείων.

Η καλλιέργεια, *εξάλλου*, με διάφορες εκδηλώσεις στο ευρύτερο κοινό της τάσης αυτής απέναντι στα μνημεία θα αποτελέσει ουσιαστική θετική συμβολή, αφενός, στην **ολοκληρωμένη** προστασία τους (ενεργητική προστασία και από το ευρύ κοινό) και, αφετέρου, στη δημιουργική βίωση των αρχαίων χώρων θέασης.

*Β. Λαμπρινουδάκης, «Εμείς και οι αρχαίοι χώροι θέασης και ακρόασης», στον συλλογικό τόμο «Διάζωμα» κίνηση πολιτών για την ανάδειξη των αρχαίων θεάτρων, Εκδόσεις Διάζωμα 2009 (Διασκευή).*

**A1.** Να γράψετε στο τετράδιό σας την περίληψη του κειμένου που σας δόθηκε (100-120 λέξεις).

**Μονάδες 25**

**Β1.** Να επαληθεύσετε ή να διαψεύσετε , σύμφωνα με το κείμενο, τις παρακάτω διαπιστώσεις, γράφοντας στο τετράδιό σας, δίπλα στο γράμμα που αντιστοιχεί σε κάθε πρόταση, τη λέξη Σωστό, αν η πρόταση είναι σωστή, ή τη λέξη Λάθος, αν η πρόταση είναι λανθασμένη:

**α.** Ο συγγραφέας συσχετίζει τους αρχαίους θεατρικούς χώρους με τη δημοκρατία.

**β.** Ο συγγραφέας θεωρεί το αρχαίο θέατρο διασκέδαση και όχι πραγματική ψυχαγωγία.

**γ.** Κατά τον συγγραφέα, δεν θα πρέπει σήμερα να γίνονται θεατρικές παραστάσεις στα αρχαία θέατρα.

**δ.** Ο συγγραφέας δεν θα συμφωνούσε με τη διοργάνωση σύγχρονων μαθητικών αγώνων ρητορικής σε ένα αρχαίο βουλευτήριο.

**ε.** Κατά τον συγγραφέα, η χρήση των αρχαίων θεάτρων σε σύγχρονες εκδηλώσεις μπορεί να συμβάλει στην προστασία και ανάδειξή τους .

**Μονάδες 10**

 **Β2. α)** Να βρείτε τους τρόπους ανάπτυξης της έβδομης παραγράφου του κειμένου (Η καταγραφή … αυτού του πλούτου) και να δικαιολογήσετε την απάντησή σας.

**Μονάδες 4**

**β)** Να αντικαταστήσετε τις διαρθρωτικές λέξεις-εκφράσεις με άλλες (λέξεις-εκφράσεις) που να διατηρούν τη συνοχή του κειμένου:

***Πρώτα απ’ όλα*** (στη δεύτερη παράγραφο)

***παράλληλα*** (στην έκτη παράγραφο)

***εξάλλου*** (στην ένατη παράγραφο).

**Μονάδες 6**

**Β3. α)** Να γράψετε ένα συνώνυμο για καθεμιά από τις παρακάτω λέξεις του κειμένου: **εκτυλίσσεται, κατάλοιπα, επιδίωξη, προσέγγισης, ολοκληρωμένη.**

**Μονάδες 5**

**β)** Να γράψετε ένα αντώνυμο για καθεμιά από τις παρακάτω λέξεις του κειμένου: **αναπτυσσόταν, δράση, ερευνημένων, γνωρίζουμε, ανάδειξης.**

**Μονάδες 5**

**Β4.** **α)** Να αιτιολογήσετε τη χρήση της διπλής παύλας στην παρακάτω περίπτωση: –των πολύ … αρχαίες μαρτυρίες– (στην έβδομη παράγραφο).

**Μονάδες 2**

**β)** Ποιο ρηματικό πρόσωπο κυριαρχεί στο κείμενο; Να δικαιολογήσετε την επιλογή του συγγραφέα.

**Μονάδες 3**

**Γ1.** Σε ομιλία που θα εκφωνήσετε σε ημερίδα του Δήμου σας με θέμα «Προστασία και αξιοποίηση της πολιτισμικής μας κληρονομιάς», να εκθέσετε τις απόψεις σας (500-600 λέξεις) σχετικά με:

**α)** τους λόγους για τους οποίους πρέπει το ευρύ κοινό να πλησιάσει και να γνωρίσει τους χώρους και τα μνημεία της πολιτισμικής μας κληρονομιάς και

**β)** τις δραστηριότητες με τις οποίες οι πολίτες και ειδικότερα οι νέοι θα εξοικειωθούν με αυτά.

**Μονάδες 40**

**ΑΠΑΝΤΗΣΕΙΣ**

**Α.** Το κείμενο πραγματεύεται τη σχέση του σύγχρονου ανθρώπου με την πολιτιστική του κληρονομιά. Ο συγγραφέας επισημαίνει την αξία των αρχαιολογικών χώρων και των μνημείων, καθώς αρχικά μαρτυρούν το δημοκρατικό τρόπο ζωής και τη συλλογικότητα της αρχαιότητας. Επιπλέον, οι διαδραματιζόμενες σε αυτά παραστάσεις ως μέσα ψυχαγωγίας συνέτειναν στην πολιτισμική ανάπτυξη. Παράλληλα, οι χώροι αυτοί συνδέουν το παρόν με το παρελθόν χάρη στη διαχρονικότητά τους . Γι’ αυτό οι αρχαιολόγοι προσπαθούν να φέρουν σε επαφή τον άνθρωπο με τα πολιτιστικά δημιουργήματα. Αν και το εγχείρημα αυτό παρουσιάζει δυσκολίες, εντούτοις αποτελεί ασφαλή τρόπο για να εξοικειωθεί και να κατανοήσει τη σημασία τους ο σημερινός άνθρωπος. Μάλιστα, θεωρεί πως η καταχώρησή τους θα συμβάλει στην καλύτερη αξιοποίησή τους. Βέβαια, είναι απαραίτητη η συνεργασία φορέων με στόχο την προστασία και τη βιωματική προσέγγισή τους.

**Β1.**

**α.** Σωστό

**β.** Λάθος

**γ.** Λάθος

**δ.** Λάθος

**ε.** Σωστό

**Β.2α)** Η έβδομη παράγραφος του κειμένου αναπτύσσεται με συνδυασμό μεθόδων. Αναλυτικότερα με αίτιο –αποτέλεσμα, καθώς ο συγγραφέας υποστηρίζει πως η καταγραφή των μνημείων θα έχει ως αποτέλεσμα τη συστηματικότερη διαχείριση του πολιτισμικού πλούτου. Επιπλέον, αναπτύσσεται με τη μέθοδο της διαίρεσης. Ως διαιρετική βάση τίθεται η φράση «όλων των μνημείων αυτών» και εντός της διπλής παύλας ο συντάκτης αναφέρει επεξηγηματικά τα είδη-τις υποδιαιρέσεις της βασικής έννοιας. Τέλος, ως τρίτος τρόπος ανάπτυξης χρησιμοποιείται η μέθοδος των παραδειγμάτων, όπως φαίνεται στο απόσπασμα «δηλαδή την ιστορία τους…ανάδειξής τους».

**β)** **Πρώτα απ’ όλα** =Αρχικά

**παράλληλα** = ταυτόχρονα

 **εξάλλου** = άλλωστε

**Β3.α)** **εκτυλίσσεται**= πραγματοποιείται

 **κατάλοιπα**= παρακαταθήκες

**επιδίωξη**= στόχος

**προσέγγισης**= γνωριμία

**ολοκληρωμένη**= πλήρη

**β)** **αναπτυσσόταν**≠παρήκμαζε

**δράση**≠απραξία

**ερευνημένων**≠ανεξερεύνητων

**γνωρίζουμε**≠ αγνοούμε

 **ανάδειξης** ≠παραγκώνισης /υποβάθμισης

**Β4. α)** Η χρήση της διπλής παύλας αποσκοπεί στην επεξήγηση της φράσης «όλων των μνημείων αυτών».

**β)** Το ρηματικό πρόσωπο που κυριαρχεί είναι το γ’, καθώς ο συγγραφέας αποσκοπεί στην αντικειμενική και ολοκηρωμένη καταγραφή των απόψεών του σχετικά με την αξιοποίηση των αρχαιολογικών χώρων. Με αυτόν τον τρόπο προσδίδει διαχρονικότητα και αναπτύσσει επιστημονικά και τεκμηριωμένα τη θέση του.

**Γ.** **Επικοινωνιακό πλαίσιο**: ΠΡΟΦΟΡΙΚΗ ΕΙΣΗΓΗΣΗ. Χρειάζεται:

* **Προσφώνηση**: Κυρίες και Κύριοι,
* **Προφορικότητα:** α’ και β’ πληθυντικό πρόσωπο, επαναλήψεις της προσφώνησης, προτροπές και αποτροπές σε καίρια σημεία της εισήγησης
* **Αποφώνηση:** Σας ευχαριστώ για την προσοχή σας

**Δεδομένο του θέματος:** Η αξία των μνημείων και των χώρων πολιτιστικής κληρονομιάς

**Ζητούμενα του θέματος:**

**α)** Για ποιους λόγους το ευρύ κοινό πρέπει να πλησιάσει τους χώρους και τα μνημεία της πολιτισμικής κληρονομιάς του; Ποια είναι η αξία τους;

**β)** Με ποιες δραστηριότητες οι πολίτες και ειδικότερα οι νέοι μπορούν να εξοικειωθούν με αυτά;

**ΣΧΕΔΙΑΓΡΑΜΜΑΤΙΚΗ ΑΝΑΠΤΥΞΗ ΤΟΥ ΘΕΜΑΤΟΣ**

**Πρόλογος**

Κυρίες και Κύριοι,

Θα ήθελα να σας καλωσορίσω στην ημερίδα που διοργανώνει ο δήμος μας με θέμα την προστασία και αξιοποίηση της πολιτισμικής μας κληρονομιάς. Όπως όλοι γνωρίζουμε, σε μια περίοδο πολυεπίπεδης και γενικευμένης κρίσης η πολιτισμική κληρονομιά ενός τόπου και τα μνημεία του περνούν σε «δεύτερη μοίρα». Το ευρύ κοινό, επικεντρωμένο στην αντιμετώπιση των καθημερινών του προβλημάτων, δεν επιδεικνύει το απαιτούμενο ενδιαφέρον στην πολιτισμική κληρονομιά του. Επίσης, δεν είναι λίγες οι περιπτώσεις φθοράς ή καταστροφής των μνημείων. Μέσα σ’ αυτό το πλαίσιο κρίνεται επιτακτική η ανάγκη να αναδειχθεί με αυτή την εισήγηση η αξία των χώρων και των μνημείων της πολιτισμικής μας κληρονομιάς.

**Κύριο μέρος**

**Α’ ζητούμενο: Για ποιους λόγους το ευρύ κοινό πρέπει να πλησιάσει τους χώρους και τα μνημεία της πολιτισμικής κληρονομιάς του; Ποια είναι η αξία τους;**

Αρχικά, αξίζει να τονίσουμε ότι η πολιτισμική μας κληρονομιά δημιουργείται συλλογικά. Περιλαμβάνει όλα τα επιτεύγματα του πολιτισμού, τα οποία κατακτήθηκαν στη διάρκεια του ιστορικού παρελθόντος. Τα επιτεύγματα της πολιτισμικής παράδοσης και κληρονομιάς μεταλαμπαδεύονται στις νεότερες γενιές μέσω των μνημείων. Ειδικότερα η προσφορά τους μπορεί να συνοψιστεί στα εξής:

1. Σ’ έναν κόσμο που διαρκώς μεταβάλλεται η πολιτισμική κληρονομιά αποτελεί μια σταθερή και διαχρονική αξία.
2. Με τη συνέχεια και την αδιάκοπη εξέλιξή της εξασφαλίζεται η γόνιμη επαφή της παλαιάς πολιτιστικής δημιουργίας με το σήμερα. Επιπλέον, η τέχνη, έτσι όπως αναδεικνύεται από τα μνημεία, αποτελεί πηγή έμπνευσης για όλους τους νέους καλλιτέχνες.
3. Η εξοικείωση του ατόμου με τα μνημεία και τους αρχαιολογικούς χώρους συμβάλλει στην πνευματική καλλιέργεια του ατόμου.
4. Εκτός από την καλλιέργεια του πνεύματος η εξοικείωση με τους χώρους και τα μνημεία της πολιτισμικής κληρονομιάς είναι ένας τρόπος εποικοδομητικής ψυχαγωγίας μέσα από την τέρψη που προκαλεί η υψηλή αρχαιολογική και καλλιτεχνική αισθητική τους.
5. Επίσης, τα μνημεία και οι αρχαιολογικοί χώροι προβάλλουν ηθικές αξίες και αρχές. Για παράδειγμα, η αρχαιοελληνική τέχνη είναι φορέας αξιών, όπως ο ανθρωπισμός, η αρμονία, το μέτρο.
6. Η διαφύλαξη και διατήρηση της πολιτισμικής κληρονομιάς διασφαλίζει την εθνική ταυτότητα κάθε λαού και εξασφαλίζει την κοινωνική συνοχή, απαραίτητες προϋποθέσεις για την εξέλιξη κάθε λαού.
7. Τέλος η γνωριμία και η επαφή με τα μνημεία και τους χώρους τέχνης συνιστά αφορμή για ανάπτυξη της τουριστικής δραστηριότητας.

**Β’ ζητούμενο: Με ποιες δραστηριότητες οι πολίτες και ειδικότερα οι νέοι μπορούν να εξοικειωθούν με αυτά;**

Το ερώτημα είναι, κυρίες και κύριοι, με ποιους τρόπους οι σύγχρονοι άνθρωποι θα μπορέσουν να έρθουν κοντά στην πολιτισμική κληρονομιά και να αισθανθούν την πολύπτυχη λειτουργία της. Και το ακόμα μεγαλύτερο το πώς οι νέοι θα αγαπήσουν τα μνημεία, τους αρχαιολογικούς χώρους, την πολιτιστική κληρονομιά με δεδομένο ότι λόγω των συνθηκών, στις οποίες μεγαλώνουν, είναι περισσότερο εξοικειωμένοι με τις νέες τεχνολογίες. Μάλιστα, αρκετοί από αυτούς θεωρούν «ξεπερασμένο» κάθε στοιχείο της πολιτισμικής παράδοσης και κληρονομιάς. Συγκεκριμένοι τρόποι εξοικείωσης με την πολιτισμική κληρονομιά συνιστούν, μεταξύ άλλων:

1. Η επαφή των ανθρώπων με τα μνημεία και τους χώρους της πολιτισμικής κληρονομιάς πρέπει να είναι βιωματική. Κάθε μνημειακός χώρος είναι αναπόσπαστο μέρος της κοινωνικής ζωής και «ζωντανός οργανισμός». Ως εκ τούτου σ’ αυτούς τους χώρους θα πρέπει να διεξάγονται καλλιτεχνικές εκδηλώσεις, όπως για παράδειγμα θεατρικές ή μουσικές παραστάσεις, πάντα σ’ ένα πλαίσιο που θα σέβεται την αξία και την ιστορία του μνημείου.
2. Μία ακόμη πρόταση είναι η προώθηση προγραμμάτων θεματικού τουρισμού σε μνημειακούς και αρχαιολογικούς χώρους. Μέσα από αυτά τα προγράμματα οι επισκέπτες αποκομίζουν οφέλη, όπως η αναψυχή, η πνευματική καλλιέργεια μέσω των ξεναγήσεων ή της παρακολούθησης καλλιτεχνικών εκδηλώσεων.
3. Προς την ίδια κατεύθυνση στρέφεται και η προσπάθεια της Πολιτείας να αναδείξει τα μνημεία και τους χώρους της πολιτισμικής κληρονομιάς στο εσωτερικό της χώρας, αλλά και στο εξωτερικό. Η αξιοποίηση της τεχνολογίας είναι ένα αποτελεσματικό μέσο αυτής της προσπάθειας (π.χ. αξιοποίηση του διαδικτύου, εξοπλισμός των μουσείων με σύγχρονα τεχνολογικά μέσα).

Ειδικά για τους νέους μπορούν να προταθούν τα εξής:

1. Οι εκπαιδευτικοί οφείλουν να καλλιεργήσουν στους μαθητές την αντίληψη ότι τα μνημεία και γενικότερα η πολιτισμική κληρονομιά αποδεικνύουν την ιστορική συνέχεια του πολιτισμού, τη σύνδεση του παρελθόντος με το παρόν.
2. Ακολούθως, η εκπαιδευτική διαδικασία θα πρέπει να επεκτείνεται εκτός της σχολικής τάξης με επισκέψεις σε μνημειακούς χώρους και μουσεία, ώστε να επιτευχθεί η βιωματικότητα.
3. Επίσης, το περιεχόμενο των σχολικών εκδρομών χρήζει αλλαγής. Επί του παρόντος, διενεργούνται με μοναδικό σκοπό τη διασκέδαση και την εκτόνωση, ενώ μπορούν να αποκτήσουν το χαρακτήρα της γνήσιας ψυχαγωγίας με την ενσωμάτωση επισκέψεων σε περιοχές με μνημεία και αρχαιολογικούς χώρους.

**Επίλογος**

Ολοκληρώνοντας την εισήγησή μου, κυρίες και κύριοι, φίλες και φίλοι, θα ήθελα να εκφράσω την προσδοκία μου ότι η σημερινή ημερίδα είναι μία εξαιρετική ευκαιρία για να ασχοληθούμε σε βάθος με την παράδοση, τα μνημεία και τους χώρους της πολιτισμικής μας κληρονομιάς. Σε μια εποχή που όλα αλλάζουν αποτελούν τη μόνη σταθερή αξία και το καταφύγιο του ανθρώπου για περισυλλογή και ανάταση.

Σας ευχαριστώ για την προσοχή σας

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΦΙΛΟΛΟΓΙΚΟΣ ΤΟΜΕΑΣ ΤΩΝ ΦΡΟΝΤΙΣΤΗΡΙΩΝ

**«ΟΜΟΚΕΝΤΡΟ» ΦΛΩΡΟΠΟΥΛΟΥ**

[**www.floropoulos.gr**](http://www.floropoulos.gr)

**ΕΥΑΓΓΕΛΟΥ Μ. – ΧΑΝΙΩΤΗ Ν. – ΧΑΤΖΗΤΣΟΜΠΑΝΗ Μ. – ΨΥΧΑΡΗ Χ.**

1. Όσμωση ή ώσμωση: (μτφ.) η αλληλεπίδραση [↑](#footnote-ref-1)